Shutterstock
Juuni alguses külastas LHV maakler Nelli Janson Ameerika Ühendriikides Chicagos Morningstari korraldatud investeerimiskonverentsi. Ta jagas oma reisimuljeid Investeeri lugejatega.
Pärast pikka lennureisi tervitas Chicago lämmatava kuumusega, ja kuigi kohalik kellaaeg näitas juba ligi kaheksa õhtul, oli väljas sooja üle 30 kraadi. Kuna toll ehk CBP vaevles personalikriisis, venis ka piiriületus enam kui kahe tunni pikkuseks ning mu esialgne lootus päevavalges hotelli jõuda hakkas lennujaamast väljudes kustuma.
Google Mapsist välja prinditud teejuhised aitasid jõuda linnani, kuid sealt edasi muutusid need segaseks või siis oli väsitav reis ja ootamatu palavus mu niigi hapra suunataju välja lülitanud. Igal juhul seisin rongijaamas sama eksinud näoga nagu Kolumbus kunagi Ameerikat avastades, kui mu juurde astus üks kohalik tütarlaps, kes küsis, kas vajan abi. Saades teada mu hotelli asukoha, arvas ta, et see pole sugugi hea piirkond, kus poole öö ajal üksinda bussiga või jala seigelda, ja vaatamata mu vastuväitele, et I’m from Eastern Europe and I’ve seen it all (olen Ida-Euroopast ja näinud kõike), jäi ta kindlaks, et kõige parem on kasutada taksoäppi Uber. Kuna ma ise Uberi kasutaja pole, siis tellis neiu mulle lahkelt auto, jagas autojuhile juhised kätte ja ma jõudsin turvaliselt hotelli. Kuigi olin kohalikku neiut tema abi eest tänanud, tuli mulle uudisena, et Uberi sõidu eest maksmine käib läbi kasutajakonto ja et seega jäi arve tema maksta. Uberi juht ei suutnud mulle leida ka neiu telefoninumbrit. Justkui soovides oma kurikuulsat minevikumainet leevendada, oli Chicago mind vastu võtnud provintsiliku külalislahkusega.
Kohtumine vana tuttavaga
Reisiväsimus välja puhatud, oli rõõm kohata võõras linnas tuttavaid nägusid, sest minu külaskäigu ajal resideerus Chicagos ka LHV endine praktikant Kaarel Kalle, kel oli õnnestunud läbi Baltic-American Freedom Foundationi saada tööle ühte maailma suurimasse kindlustusmaaklerfirmasse AON. Kaarel oli lahkelt nõus mulle linna tutvustama ja valgustas mind ka USA korporatiivse maailma telgitagustes, kus ametiredelil kõrgemale ronimine eeldab väga pikki tööpäevi ja ohverdusi isikliku elu arvelt.
Kolm päeva vältav Morningstari konverents toimus suures keskuses nimega McCormick Place. Konverents oli eelkõige suunatud USA finantsnõustajatele (financial advisor), kelleks võib olla nii üksikisik kui ka firma, kes aitab oma klientidel teha investeerimisotsuseid ja/või haldab nende investeeringuid. Eristada saab ka finantsplaneerijaid (financial planner), sest enamik finantsplaneerijaid on ka finants- nõustajad, kuid mitte kõik nõustajad ei ole planeerijad. Finantsplaneerija võib hallata kõiki kliendi finantse, alustades maksude ja kindlustusega ning lõpetades pensionifondidega, aga finantsnõustaja võib piirduda ainult investeerimissoovitustega. Morningstari konverents on just selline koht, kuhu tulevad finantsnõustajad uusi ideid otsima ja erinevad fondivalitsejad oma tooteid pakkuma.
Pärast tutvustavate materjalide kättesaamist hakati kohe vaatama, millisest töötoast keegi soovib osa võtta. Töötubade sessioone viisid läbi spetsialistid erinevatest ettevõtetest. Esimesel päeval külastasin Morningstari loengut analüütikutele, kus arutati selle üle, kuidas ja mille põhjal fondijuhid oma otsuseid teevad. Majandusnäitajate kõrval toodi ühe väga olulise argumendina välja ka ettevõtte läbipaistvus ja kommunikatsioon investoritega. Ettevõttesisene kultuur on saamas kasumiaruande kõrval aina olulisemaks näitajaks, sest on jõutud järeldusele, et kui ettevõte ei suuda hoida oma töötajaid rahulolevana, siis ei suudeta seda teha ka oma klientidega.
Väga huvitavaks kujunes ka töötuba, kus räägiti investeerimisest läbi käitumisteaduse vaatevinkli (behavioural sciences). Investeerimisteemadega seoses arutatakse aina rohkem inimeste käitumismustreid investeerimisprotsessis. Käitumisteadus uurib, millele tuginedes teeb inimene oma investeerimisotsuseid ning kui palju on need mõjutatud emotsioonidest ja eelarvamustest. Oma mõtteid antud teemal jagas Sarah Newcomb, kel on doktorikraad käitumisteaduses ja kes on kirjutanud ka raamatu „Loaded”, mis annab häid nõuandeid finantsilisteks dilemmadeks, millega kõik inimesed oma elus varem või hiljem kokku puutuvad. Teisisõnu kirjeldab ta, kuidas väljuda võitjana olukorras, kus tuleb oma soovid ja tahtmised balansseerida rahaliste võimalustega.
Sessioonide vahepeal saime ringi käia ja tutvuda erinevate fondivalitsejate ja varahaldurite ning pankade esindajate ja infomaterjalidega. Oma esindajad olid kohale saatnud rahamaailmas väga tuntud nimed, nagu Vanguard, Black Rock, J. P. Morgan, Wells Fargo, Morgan Stanley jt. Äärmiselt huvitav oli vestelda inimestega, kes tegutsevad ettevõtetes, mille nimedega olin siiani tuttav ainult meedia vahendusel. Kuna ma ise olin konverentsi kõige eksootilisem külaline, siis ei raisanud ma aega ning asusin tutvustama meie riiki ja LHV tegemisi võimalikult paljudele. Tuleb nentida, et valdava enamiku osalejate geopoliitilised teadmised ilmutasid siiski teatavaid puudujääke. Sellegipoolest õnnestus mul kohtuda vähemalt ühe inimesega, kes oli Tallinna külastanud ega kahtlustanud mind Eesti-nimelise riigi väljamõtlemises.
Täpne ennustus tekitas skepsist
Konverents leidis aset vaid paar nädalat enne Brexiti referendumit, millest oli konverentsil osalejatega palju juttu. Uurisin, kuivõrd oluliseks peavad ameeriklased Brexiti tulemust enda jaoks ning milline mulje on neile jäänud Euroopa Liidu tegemistest taamalt vaadates. Enamik inimesi oli üsna veendunud, et Brexitit ei tule. Kogu seltskonnas oli vaid üks mees, BlackRocki investeeringute juht Rick Rieder, kes arvas, et Suurbritannia lahkulöömine Euroopa Liidust on väga tõenäoline ja et võrrelda Brexitit Šotimaa iseseisvusreferendumiga on vale, kuna sellest ajast on palju muutunud ja pagulaskriisist võib alguse saada kogu Euroopat lõhestav protsess. Tookord valdas mind skepsis, aga täna pean tunnistama, et tal oli siiski õigus.
Suurimaks tõmbenumbriks sai Vanguardi tegevjuhi William McNabbi etteaste. Vanguard haldab viimaste andmete järgi ligi 3 triljoni dollari väärtuses varasid ning omab üle 20 miljoni investori 170 erinevas riigis. McNabb rääkis põgusalt oma ettevõtte käekäigust, öeldes ühtlasi, et tema prognooside kohaselt passiivse investeerimise võidukäik jätkub ehk aina enam investoreid eelistab investeerida oma raha erinevatesse ETF-idesse ning üksikaktsiatega turust paremat tootlust jahtivad riskifondid kaotavad aina enam populaarust, mis omal paradoksaalsel moel peaks allesjäänud riskifondidele andma turu võitmiseks rohkem häid võimalusi.
Lõunavaheajal avanes võimalus vestelda ka teiste konverentsikülastajatega, kes töötasid peamiselt finantsnõustajatena ja haldasid oma klientide varasid. Nende seas oli nii suurte pensionifondide esindajaid kui ka inimesi, kelle hallata oli vaid oma perekonna vara. Uurisin, kuidas ameeriklased ise oma riigi majanduslikku seisu hindavad. Paljud ütlesid, et hetkel ei julge keegi väljaspool USA-d eriti investeerida, ja nentisid, et hoolimata tööpuuduse statistilisest väga ilusast madalast protsendist (viimase tööjõuraporti järgi on tööpuudus USA-s alla 5 protsendi) on olukord töötutega tegelikkuses märksa kehvem. Väga paljud inimesed pole suutnud pärast finantskrahhi omal alal uuesti tööd leida ega ka uut ametit omandada ja on seetõttu tööturustatistikast täiesti välja kukkunud.
Viimane päev Chicagos
Oma viimasel Chicagos viibimise päeval külastasin ma Briefing.com-i kontorit. Briefing.com on uudisteportaal, mis pakub oma klientidele reaalajas uudiseid. Lisaks saab tellida endale erinevaid pakette, millest näiteks üks on Briefing Traderi teenus, kus Briefingu enda kauplejad pakuvad kasutajatele valdavalt päevasiseseid kauplemisideid. Ka pikaajaline investor võib sealt leida enda jaoks inspiratsiooni, sest ettevõte hoiab aktiivsena nimekirja, kuhu otsib aktsiaid, mille hindadel on lähitulevikus potentsiaali kasvada.
Briefingul on igal kauplejal oma nišš. Näiteks Chart Trader lähtub oma ideedes tehnilisest analüüsist ja Blue Chip Trader kaupleb ainult väärtusaktsiatega; Event Trader oskab alati lahti seletada oluliste makrouudiste tagamaid ja Scalp Trader genereerib kauplemisideid peamiselt fundamentaalse analüüsi põhjal. Scalp Trader ehk Damon Southward on Briefingus ametis olnud juba üle 20 aasta ning omab aukartustäratavat kogemuste pagasit ja kadestamisväärset turutunnetust. Just Damoni ja Briefingu müügijuhi Brett Amesiga oli mul Chicagos au kohtuda.
Astudes Briefingu kontorist välja, tundsin, et päike oli õhu ligi 40ne kraadini kütnud. Kuumuse eest Starbucksi kohvikus pelgupaika otsides jäin mõtisklema USA ja Eesti ühiskonna erinevuste üle. Seltskond on USA-s kirjum kui mutionu sünnipäeval, aga tõenäoliselt just tänu sellele on inimesed üksteise vastu viisakad ja sõbralikud. Suvalise inimesega võib tänaval maast ja ilmast lobisema jääda, ja seda sõltumata soost, vanusest või nahavärvist. Ilmselt oli päike mu pea ka natuke kuumaks kütnud, sest järgmise mõttena tekkis unistus päevast, mil ka eestlane muutub ümbritseva suhtes natuke avatumaks ega hakka telefonis salamisi politsei numbrit valima, kui keegi võõras temaga tänaval juttu tuleb ajama.
Kokkuvõtteks võin kinnitada, et minu reis Ameerika Ühendriikidesse ületas igas mõttes mu ootusi ja endalegi tuli üllatusena, kui väga ma sealset elurütmi nautisin. Ehk tuleb eestlaslikult tõdeda, et tasus 18 tundi selle nimel lennukis kannatada küll.
LISAINFO:
Kolm soovitust, kuidas USA aktsiaturgudel ellu jääda
1. Distsipliin on väga oluline. Ära luba oma emotsioonidel enda üle võimust võtta (näiteks kaotuste tagasikauplemine, halvaks läinud positsiooni duubeldamine, stoppide liigutamine).
2. Ära kauple ainult seetõttu, et turg on avatud. On perioode, mil võimalused on paremad kui tavaliselt, näiteks aeg peale energiasektori kokkukukkumist. Muul ajal on mõnikord hoopis targem turult eemal olla. Näiteks suvised reeded on kauplemiseks kõige hullemad päevad.
3. Tööta enda jaoks välja strateegiad, mis toimiks erinevates turutingimustes. Läbi aastate olen näinud, et paljud kauplejad kukuvad mängust välja just seetõttu, et nad ei suuda muutuvates turuoludes toime tulla. Kui 10 aastat tagasi võis kindel olla ainult momentum- ja kasvuaktsiaid kaubeldes, siis täna on strateegiate arv oluliselt suure- nenud. Alates 1990. aastatest on turu dünaamika olulisel määral muutunud.
Allikas: Damon Southward
Scalp Trader, www.briefing.com
Morningstar
Analüüsimaja, mis pakub väga laias valikus investeerimistooteid. Nende aktsiaanalüüsid on tuntud oma lihtsa ja ülevaatliku struktuuri poolest ja sobivad inimestele, kes on investeerimises alles algajad ega tegele sellega igapäevaselt. Samas annab firma ka investeerimisideid, mida kasutavad oma otsuste tegemisel paljud varahaldus- firmad. Teisisõnu on Morningstar kõrgelt hinnatud analüüsimaja nii algajate investorite kui ka suuremate fondide hulgas.
Nelli Janson
LHV vanemmaakler
Tweet